การวิจัยพบว่าการดื่มเหล้ามากเกินไปในสหรัฐทำให้สูญเสียเงินหลายแสนล้านทุกปี
ผู้เชี่ยวชาญในสหรัฐเตือนว่าการดื่มสุรามากเกินพอดีว่าทำให้เกิดค่าใช้จ่ายมหาศาลเพราะปัญหาสุขภาพและอาชญกรรม
การดื่มอัลกอฮอลมากเกินไปในสหรัฐทำให้เกิดค่าใช้จ่ายสูงถึงสองแสนล้านดอลล่าร์สหรัฐ ค่าใช้จ่ายที่สูงลิบลิ่วนี้รวมถึงค่ารักษาพยาบาลโรคที่เกิดจากการดื่มจัด ผลเสียจากประสิทธิภาพการทำงานที่ลดลงและการละเมิดกฏหมาย ด็อกเตอร์โทมัส ฟรีดเด้น ผู้อำนวยการสำนักงานซีดีซี กล่าวกับผู้สื่อข่าววีโอเอว่า การดื่มเหล้ามากเกินพอดีนอกจากทำให้ความสามารถในการทำงานลดลงแล้ว ในระยะยาวยังเป็นสาเหตุให้เกิดโรคมะเร็งหลายอย่าง อาทิ โรคมะเร็งในตับ มะเร็งในปาก ในคอ และอาการความดันโลหิตสูงด้วย ด็อกเตอร์โทมัส ฟรีดเด้น กล่าวด้วยว่า การดื่มสุราอย่างไม่บันยะบันยังยังสร้างปัญหาอื่นๆตามมาด้วย เช่น ปัญหาอาชญากรรม ผู้มึนเมาสุราอาจฆ่าตัวตาย ทำร้ายร่างกายตัวเองและผู้อื่นตลอดจนทำร้ายเด็กหรือสมาชิกในครอบครัวและอาจทำให้เกิดอุบัติเหตุทางรถยนตร์ สำนักงานซีดีซีพบว่า เมื่อห้าปีที่แล้ว ค่าใช้จ่ายจากการดื่มสุรามากเกินพอดีเพิ่มขึ้นถึงสี่หมื่นล้านดอลล่าร์สหรัฐจากค่าใช้จ่ายด้านนี้เมื่อสิบสามปีก่อน คุณโรเบิ์ต บริวเวอร์ เจ้าหน้าที่ของซีดีซี กล่าวว่าตัวเลขค่าใช้จ่ายสองแสนล้านดอลล่าร์สหรัฐต่อปีในปัจจุบันอาจจะต่ำกว่าที่เป็นจริง เพราะการประมาณตัวเลขนี้ประมาณต่ำไว้ก่อน ผลการศึกษาเรื่องนี้ตีพิมพ์ในวารสาร The American Journal of Preventive Medicine และเมื่อเร็วๆนี้ มีการศึกษาผลกระทบต่อสุขภาพอีกชิ้นหนึ่งออกมา ทีมนักวิจัยแห่งสถาบันไคเซอร์ เพอร์มาเน้นเต้ในรัฐแคลิฟอร์เนียชี้ว่าผู้ดื่มสุราจัดมีความเสี่ยงเป็นโรคมะเร็งปอดสูงกว่าปกติ ทีมนักวิจัยใช้ข้อมูลที่ได้จากการติดตามดูสุขภาพของคนจำนวนหนึ่งแสนสองหมื่นห้าพันคนเป็นเวลานานสามสิบปีเพื่อหาสาเหตุต่างๆที่ทำให้คนเหล่านี้เสี่ยงต่อการเป็นมะเร็งปอด การศึกษาพบว่าคนที่ดื่มเหล้าจำนวนมากกว่าสามดริ้งต่อวันมีโอกาสเป็นมะเร็งปอดสูงกว่าปกติ แต่คนที่ดื่มสุราในปริมาณพอดีกลับไม่มีความเสี่ยงนี้